Szakembert keresel felújításhoz? 5 lépés, hogy garantáltan megtaláld a legjobbat! - Ingatlantájoló Blog
A nyár folyamán sokan vágnak bele kisebb, nagyobb felújításokba, ám egy-egy munka gyakran szakembert is igényel. A szakemberek külföldre vándorlása miatt azonban még egy kisebb munkához, ami csak egy szakterületet érint, is nehéz embert találni. Rémtörténeteket befejezetlen, félkész és félrecsúszott munkákról azonban annál többet hallhatunk, és akkor a nagyobb felújításokról, melyekhez már generálkivitelezőre van szükségünk, még nem is beszéltünk.
Hogyan találd meg a megfelelő szakembert, amikor még a legnagyobb fejlesztők is munkaerőhiánnyal küzdenek? A következő 5 lépés segíthet, hogy a legjobb mester végezze nálad a felújítást!
Tervezz, kutass és számolj!
Tudd pontosan, hogy mit akarsz! Ha pontos képed van a felújításról, átlátod, mely területeket érinti, és mivel jár együtt, akkor azt is fel tudod mérni, hogy körülbelül mennyibe kerül majd. Ha már van egy hozzávetőleges költségvetésed, el kezdhetsz szakembert keresni!
Hol keress szakembert? Ma már minden kérdésre az interneten keressük a választ, pedig sok mesterember híre még mindig csak szájhagyomány, vagy helyi hirdetőújság hasábjain terjed. Bár a generálkivitelezőknek általában van honlapjuk, és könnyen megtalálhatók az interneten. A kisebb építőipari vállalkozók közül sokan még nem használják ki az on-line hirdetési lehetőségeket, ez azonban nem jelenti azt, hogy ne értenének kiválóan a szakmájukhoz.
Első körben mindenképp olyan kivitelezőket válassz, akik számlaképesek, valamint engedéllyel és megfelelő referenciával is rendelkeznek. A legjobb referencia pedig egy ismerősöd lehet, ezért először az ismeretségi körödben érdeklődj, hátha valaki tud ajánlani egy remek szakembert.
Több kivitelezőt is keress fel!
Valaki ajánlott egy kiváló vállalkozót? Akkor keress még néhányat, akik szóba jöhetnek, tedd fel nekik a következő kérdéseket, és figyelj nagyon a válaszokra!
Végzett már hasonló munkát? Ha magabiztosan válaszol, esetleg szakmai okok miatt módosításokat is javasol a tervezett felújításon, valószínű, hogy szakmájához értő vállalkozót találtál.
Megközelítőleg mennyi idő alatt tudná elvégezni a feladatot, és mikor tud kezdeni? Ne ijedj meg, ha a vállalkozó azt mondja, hogy csak egy-két hónap múlva tudja elkezdeni a munkát, hiszen a szakember hiány miatt elképzelhető, hogy rengeteg munkája van. Aki azt ajánlja, hogy akár már holnap kezdene, sokkal gyanúsabb.
Tudna mutatni néhány referenciát? Ha látszik, hogy nem szívesen mutat referenciákat, vagy egy-egy korábbi munkájáról készült fotót megmutat, de a megrendelő elérhetőségét már nem adja meg, inkább keress másik szakembert!
Ha sikerült néhány általad megbízhatónak ítélt kivitelezőt kiválasztanod, kérj tőlük árajánlatot. Az árajánlatoknak már konkrét számításokat kell tartalmazniuk, összehasonlításuknál azonban ne csak az árat nézd! Nem biztos, hogy a legolcsóbb munka hosszú távon is kifizetődő!
Írjatok szerződést!
Ha úgy érzed megtaláltad a megfelelő szakembert, írjatok megbízási szerződést, ami pontosan rögzíti az elvégzendő munkát, annak határidejét, költségét és a fizetés ütemezését.
Légy rugalmas, de ne hagyd, hogy kihasználjanak!
Az építőipari munkák kifejezetten azok a szakmunkák, melyek külső munkálatok esetén az időjárás, míg belső munkálatok esetén, az ingatlan előre nem látható rejtett hibái miatt csúszhatnak. Ezért légy türelmes a vállalkozóval, ha valamilyen váratlan esemény miatt nem tudja időben befejezni a munkát. Azonban légy résen, és ne engedj, ha egyértelmű, hogy azért csúszik, mert más fontosabb munkák miatt vagy ismeretlen okokból, rendszeresen meg sem jelent nálad, hogy a munkát időben elvégezhesse.
Bár nem könnyen fogunk bele egy felújításba, hosszú távon megtérülhet befektetésünk, ha a későbbiekben el szeretnénk adni otthonunkat. Íme, néhány példa arra, milyen szép lehet egy lakás felújítva! Ugye, te is megvennéd őket?
Gyönyörű családi ház Ostoroson
Otthonos lakás Mosonmagyaróváron
Hangulatos lakótelepi lakás Szombathelyen
https://ingatlantajolo.blog.hu/api/trackback/id/tr348829078